DA Den Europæiske Unions Tidende C 85/13

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2008/C 85/10)

Med denne offentliggørelse åbnes der mulighed for at fremsætte indsigelser, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»SAN SIMÓN DA COSTA«

EF-Nr.: ES/PDO/005/0359/19.08.2004

BOB ( X ) BGB ( )

Dette resumé indeholder de vigtigste oplysninger i varespecifikationen til orientering.

1. Medlemsstatens ansvarlige myndighed:

Navn: Subdirección General de Calidad y Promoción Agroalimentaria — Dirección General de Industria Agroalimentaria y Alimentación — Secretaría General de Agricultura y Alimentación del Ministerio de Agricultura, Pesca y Alimentación. España Adresse: Paseo Infanta Isabel, 1 E-28071 Madrid Tlf. (34) 913 47 53 94 Fax (34) 913 47 54 10 E-mail: —

2. Ansøgerne:

Navn: D. Javier Piñeiro López (Quesería AS Fontelas) y otros productores Adresse: Lobán, 3 E-San Simón da Costa, Vilalba (Lugo) Tlf. (34) 982 52 57 88 Fax (34) 982 52 57 88 E-mail: as_fontelas@wanadoo.es Sammensætning: Producent/forarbejdningsvirksomhed ( X ) Andet ( )

3. Produktets art:

Kategori 1.3 — Ost

4. Varespecifikation:

(sammenfatning af betingelserne i artikel 4, stk. 2, i forordning (EF) nr. 510/2006)

4.1. Navn: »San Simón da Costa«

4.2. Varebeskrivelse: Ost fremstillet af komælk med følgende karakteristika:

— Form: En blanding mellem kegle- og kugleformet, hvor den øverste del ender i en spids.

— Skorpen: Røget, hård og uelastisk, 1-3 mm tyk, okkergul og noget fedtet.

— Ostemassen: Let, fed, mellemhård, mellemelastisk og tæt konsistens, hvidlig til gullig farve, blød at skære i og med karakteristisk aroma og smag.

— Huller: Der er få runde eller uregelmæssige huller af forskellig størrelse, dog mindre end en halv ært.

— Tørstofindhold: Mindst 55 %.

— Fedtindhold: Mindst 45 % og højst 60 % i tørstoffet.

— pH-værdi: Mellem 5,0 og 5,6.

Osten findes under den beskyttede oprindelsesbetegnelse i to former:

Stor med en lagringstid på mindst 45 dage, en slutvægt på 0,8-1,5 kg og en højde på 13-18 cm.

Lille (også kaldet Bufón) med en lagringstid på mindst 30 dage, en slutvægt på 0,4-0,8 kg og en højde på 10-13 cm.

4.3. Geografisk område: Produktionsområdet for mælken og osten med den beskyttede oprindelsesbetegnelse »San Simón da Costa« udgøres af det geografiske område Terra Chá i provinsen Lugo, der omfatter følgende kommuner: Vilalba, Muras, Xermade, Abadín, Guitiriz, Begonte, Castro de Rei, Cospeito og A Pastoriza.

4.4. Bevis for oprindelse: Kun mælk fra bedrifter, der er opført i et særligt register, kan anvendes til fremstilling af ost med den beskyttede oprindelsesbetegnelse »San Simón da Costa«.

Tilsvarende er det kun oste, der er fremstillet, lagret og røget på osterier og i modningslagre og røgerier, som er opført i kontrolorganets registre, der kan tildeles den beskyttede oprindelsesbetegnelse »San Simón da Costa«.

For at kontrollere at varespecifikationen overholdes, fører kontrolorganet kontrolregistre over kvægbedrifter, osterier og modningslagre. Alle fysiske eller juridiske personer, der ejer aktiver opført i nævnte registre, samt deres faciliteter og produkter underkastes en sådan kontrol for at sikre, at de produkter, der har fået tildelt den beskyttede oprindelsesbetegnelse »San Simón da Costa«, overholder varespecifikationen.

Kontrollen består af inspektion af kvægbedrifter og faciliteter, gennemgang af dokumentationsmateriale samt analyse af råvarer og oste. Hvis det fastslås, at råvarer eller oste ikke overholder varespecifikationen eller udviser mærkbare mangler eller ændringer, må de ikke sælges under den beskyttede oprindelsesbetegnelse »San Simón da Costa«.

De oste, som er omfattet af den beskyttede oprindelsesbetegnelse forsynes med en nummereret kontroletiket, der kontrolleres, udstedes og leveres af kontrolorganet.

4.5. Fremstillingsmetode: Til fremstillingen af disse oste bruges rå eller pasteuriseret naturlig sødmælk fra køer af racerne Rubia Gallega, Braunvich og den frisiske race samt krydsninger heraf fra garanterede bedrifter, som er opført i registret for oprindelsesbetegnelser. Osten indeholder hverken colostrum (råmælk) eller konserveringsmidler og skal generelt opfylde kravene i gældende lovgivning.

Mælken, som ikke må gennemgå nogen form for standardisering, skal opbevares under passende forhold ved en temperatur på højst 4 °C, så der ikke udvikles mikroorganismer. Der må højst gå 48 timer fra malkning til fremstillingen påbegyndes. I ostefremstillingen indgår følgende processer:

Koagulering: Opnås ved tilsætning af osteløbe, hvis virksomme stof består af enzymerne chymosin og pepsin. Man anvender mælkesyrebakterierne lactococcus lactis og varianter heraf samt streptococus cremoris og streptococus lactis. Det tilstræbes at genfinde og bruge de oprindelige bakteriekulturer. Mælken danner koagel ved 31-33 °C efter 30-40 minutter, medmindre fremstillingen sker med rå mælk, hvorved de nævnte parametre ændres til henholdsvis 28-32 °C og 30-35 minutter.

Skæring: Derefter skæres den koagulerede mælk i tern på 5-12 mm i diameter.

Formning: Formningen sker i kar med passende form og mål for at opnå en ost med det certificerede produkts egenskaber.

Presning: Osten kommes i passende forme, hvor den bliver, så længe det er nødvendigt for at opnå den rigtige presning og størrelse af de enkelte stykker. For at lette valledræningen og gøre skorpen mere jævn pakkes ostene ind i bomuldsklæder.

Saltning: Osten lægges i en saltlage med en saltopløsning på 14-17 % i højst 24 timer.

Lagring: Den korteste lagringstid er 45 dage for de store oste og 30 dage for de små (Bufón). Lagringen starter, når saltningen er overstået. Under lagringen vendes og viskes ostene for at opnå de helt specielle egenskaber.

Vask med skimmelbekæmpelse: Under denne valgfri del af processen nedsænkes ostene i et kar med olivenolie eller et andet godkendt produkt til skimmelbekæmpelse.

Røgning: For at opnå ostens karakteristiske farve røges osten, idet man hele tiden undgår direkte kontakt med ilden. Der bruges altid afbarket birk.

For at garantere produktets kvalitet og sporbarhed bør de beskyttede oste generelt sælges hele i emballager godkendt af kontrolorganet. Kontrolorganet kan dog give tilladelse til, at ostene sælges i mindre stykker, herunder at de udskives på salgsstedet, forudsat at der indføres en passende kontrolordning, der over for forbrugerne garanterer produktets herkomst, oprindelse og kvalitet, samt at produktet opbevares under ideelle forhold og præsenteres korrekt, så der ikke er risiko for vildledning af forbrugerne.

4.6. Tilknytning:

Historisk tilknytning:

»San Simón da Costa«-osten går ifølge overleveringen helt tilbage til castreña-folket, efter sigende efterkommere af keltiske stammefolk, som slog sig ned i bjergene Sierra de A Carba og Sierra del Xistral. Det fremgår også af overleveringen, at osten i Romertiden blev sendt til Rom på grund af dens særlige smag og lange holdbarhed. Tidligere blev den brugt som betaling for afgifter og tiende til lensherrer og kirken.

Naturtilknytning:

Terra Chá-området er et af de mest vidtstrakte og karakteristiske i Galicien og fremstår meget ensartet på grund af det bløde bakkelandskab, der kun afbrydes af de bjerge, der omgiver området.

Sammenhængen mellem det geografiske miljø og produktets specifikke egenskaber:

En række faktorer forbundet med det geografiske område gør, at »San Simón da Costa«-osten adskiller sig fra andre oste:

a) For det første er det geografiske miljø gunstigt for de mange græsmarker af førsteklasses kvalitet, hvor man finder lokale græsmarksplanter (timoté, fløjlsgræs, svingel og rajgræs) og græsmarksbælgplanter (kællingetand og forskellige slags kløver), der er tilpasset områdets tempererede vådområder.

b) Mælkeproduktionen foregår på små familiebedrifter, hvor besætningerne drives på traditionel vis, og hvor en stor del fortsat består af lokale racer, hvilket bibringer mælken nogle helt særlige egenskaber af høj kvalitet. Derudover fodres dyrene først og fremmest med foder produceret på disse bedrifter og kommer, når vejret tillader det, på græs. Bedrifterne køber og anvender kun små mængder foderkoncentrater som supplement til dækning af kreaturernes energibehov i perioder med fodermangel. Foder skal så vidt muligt stamme fra det afgrænsede område. Denne traditionelle driftsform, hvor indkøbet af råvarer begrænses mest muligt, gør det lettere for sådanne små familiebedrifter at opretholde økonomisk bæredygtighed. Bedrifternes egenskaber gør, at mælken er af bedste kvalitet til fremstilling af ost. Det er videnskabeligt bevist, at sådanne mere naturlige kvægproduktions- og fodersystemer giver mælken en højere næringsværdi takket være større akkumulering af CLA (konjugeret linolsyre) og omega-3-fedtsyrer i fedtprofilen. Jo mere græs dyrene æder, jo mere stiger indholdet af disse ernæringsmæssigt gode fedtsyrer, hvilket også ses i den færdige osts egenskaber.

c) I området vokser der mange birke, hvis træ bruges i røgningen, og dette giver produktet en helt særlig farve og aroma.

d) Til sidst skal nævnes, at områdets producenter har en lang tradition for at fremstille denne type ost med helt unikke egenskaber — herunder dens særlige form og traditionelle farve, der gør osten let genkendelig — som har gjort produktet velanskrevet og anerkendt af forbrugerne.

4.7. Kontrolorgan:

Navn: Dirección General de Producción, Industrias y Calidad Agroalimentaria Adresse: Edificio Administrativo San Caetano, Santiago de Compostela Tlf. (34) 981 54 47 77 Fax (34) 981 54 57 35 E-mail: —

4.8. Mærkning: De oste, der sælges under den beskyttede oprindelsesbetegnelse »San Simón da Costa«, skal, efter at være blevet certificeret som overholdende varespecifikationen og de relevante bestemmelser, forsynes med en forsegling, etiket eller kontroletiket med en alfanumerisk kode og et løbenummer, som kontrolorganet har godkendt og tildelt, samt det officielle symbol for beskyttet oprindelsesbetegnelse.

»Denominación de Origen Protegida San Simón da Costa« (beskyttet oprindelsesbetegnelse) skal være anført på såvel etiketten som kontroletiketten.

Etiketten skal nævne, om osten er lavet på rå eller pasteuriseret mælk.

(1) EUT L 93 af 31.3.2006, s. 12.